ET Euroopa Liidu Teataja C 269/5

Eelotsusetaotlus, mille on esitanud Krajský súd v Bratislave (Slovakkia) 24. mail 2017 – PPC Power a.s. versus Finančné riaditeľstvo Slovenskej republiky, Daňový úrad pre vybrané daňové subjekty

(Kohtuasi C-302/17)

(2017/C 269/07)

Kohtumenetluse keel: slovaki

Eelotsusetaotluse esitanud kohus

Krajský súd v Bratislave

Põhikohtuasja pooled

Kaebaja: PPC Power a.s.

Vastustajad: Finančné riaditeľstvo Slovenskej republiky, Daňový úrad pre vybrané daňové subjekty

Eelotsuse küsimused

Kas direktiivi 2003/87/EÜ (1), millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (2) (edaspidi „direktiiv“), eesmärke ja põhimõtteid, st i) eesmärki vähendada heitkoguseid tänu tehnoloogia arengule (artikkel 1 ning põhjendused 2 ja 20), ii) eesmärki kaitsta majandusarengut ja siseturu terviklikkust ning konkurentsitingimusi (põhjendused 5 ja 7), iii) eesmärki tagada heitkoguste vähendamise rahanduslikult ja majanduslikult soodsad tingimused (artikkel 1), õiguskindluse põhimõtet artikli 3 punktis f nimetatud käitajatele seoses sellega, et käitajatel on artikli 9 kohaselt õigus loota sellele, et siseriiklik kvootide eraldamise kava ei muutu vähemalt 18 kuu jooksul enne asjaomast perioodi (st ajavahemikul 2008–2012 alates hiljemalt 30. juunist 2006), iv) nõuet, et saastekvoodid tuleb eraldada tasuta (artikkel 10), v) artikli 13 lõikes 3 nimetatud isikute õigust sellele, et neile eraldatakse asendussaastekvoodid, mis neil olid ja mida liikmesriigid [ei] tunnistanud artikli 13 lõike 3 esimese lõigu kohaselt kehtetuks, tuleb tõlgendada nii, et nendega on vastuolus liikmesriigi õigusnormid, millega kehtestatakse direktiivi artikli 3 punktis f nimetatud käitajatele, kes on selle liikmesriigi maksuresidendid, kohustus tasuda erimaksu: i) mille õiguslikuks aluseks on asjaolu, et maksustatakse saastekvootide haldamist (kui neid ei kasutata ära ja need müüakse), võtmata arvesse, kas käitaja saab sellega eelise, ii) kui need saastekvoodid eraldati nendele käitajatele siseriikliku eraldamiskava alusel, mille liikmesriik Euroopa Komisjonile ajavahemikuks 2008–2012 direktiivi artikli 9 kohaselt esitas (st sellest kavast teatati direktiivi artikli 9 lõike 1 järgi Euroopa Komisjonile ja liikmesriikidele ning Euroopa Komisjon ei lükanud seda direktiivi artikli 9 lõike 3 alusel tagasi) ning milles on sätestatud vastavalt direktiivi artiklile 10, et 1. jaanuaril 2008 algavaks viieaastaseks ajavahemikuks eraldatakse 100 % saastekvootidest tasuta, iv) kui selle maksu määr moodustab 80 % saastekvootidelt tasumisele kuuluva maksuga maksustatavast summast, mis määratakse kindlaks igal kalendrikuul üle antud (müüdud) saastekvootide korrutamisel üleandmise kuule eelneva kalendrikuu saastekvootide keskmise turuhinnaga saadud korrutiste ja kasutamata jäetud saastekvootide korrutamisel vastava kalendriaasta saastekvootide keskmise turuhinnaga saadud korrutise summana, v) kui keskmised turuhinnad arvutatakse börsil päeva jooksul tehtud viimase tehingu hindade lihtsa aritmeetilise keskmisena (st maks ei sõltu hinnast, millega saastekvoodid tegelikult müüdi)?

(1) ELT 2003, L 275, lk 32; ELT eriväljaanne 15/7, lk 631.

(2) EÜT 1996, L 257, lk 26; ELT eriväljaanne 15/3, lk 80.